Μιχάλης Χρυσοχοΐδης

Ο Μιχάλης Χρυσοχοΐδης (Νησί Ημαθίας, 31 Οκτωβρίου 1955) είναι Έλληνας δικηγόρος και πολιτικός. 

Είναι βουλευτής της Νέας Δημοκρατίας στην Β2΄ Εκλογική περιφέρεια Δυτικού Τομέα Αθηνών και από τον Ιανουάριο του 2024 υπηρετεί ως υπουργός προστασίας του Πολίτη στην κυβέρνηση του Κυριάκου Μητσοτάκη.   

Έχει διατελέσει σε κυβερνήσεις του ΠΑΣΟΚ υπουργός Προστασίας του Πολίτη (1999-2003, 2009-2010, 2012, 2019-2021), Οικονομίας, Ανταγωνιστικότητας και Ναυτιλίας (2010-2011), Ανάπτυξης, Ανταγωνιστικότητας και Ναυτιλίας (2011-2012), Υποδομών, Μεταφορών και Δικτύων (2013-2015), υφυπουργός σε διάφορα υπουργεία, βουλευτής (1989-2015) και γραμματέας της Κεντρικής Επιτροπής του ΠΑΣΟΚ, καθώς και Νομάρχης Καρδίτσας.

 Βιογραφικά Στοιχεία 
Ο Μιχάλης Χρυσοχοΐδης γεννήθηκε το 1955 στο Νησί, ένα πεδινό χωριό του Δήμου Αλεξάνδρειας στο Νομό Ημαθίας.Περιοδικό ΚΡΑΜΑ, Κάλλια Καστάνη, «Μιχάλης Χρυσοχοΐδης»   

Ο πατέρας του Βασίλης είναι αγρότης και κατάγεται από τη Μαγνησία της Μικράς Ασίας, ενώ η μητέρα του κατάγεται από την Μπάφρα του Πόντου. Έχει κάνει τέσσερις γάμους και έχει αποκτήσει πέντε παιδιά, δύο κορίτσια και τρία αγόρια."Ο Υπουργός, το διαζύγιο και η βελούδινη ιστορία", gossip-tv.gr 10.04.2010"ΜΙΧΑΛΗΣ ΧΡΥΣΟΧΟΪΔΗΣ: Ο «ΒΑΣΙΛΙΑΣ» ΤΟΥ 7ΟΥ ΟΡΟΦΟΥ ΤΗΣ ΚΑΤΕΧΑΚΗ…", greekchannel.com 19-10-2020

Σπούδασε Νομικά στο Αριστοτέλειο Πανεπιστήμιο Θεσσαλονίκης και εργάστηκε ως δικηγόρος στη Βέροια και τα Γιαννιτσά. 

 Πολιτική 
Το 1982 εξελέγη Γραμματέας της Νομαρχιακής Επιτροπής ΠΑΣΟΚ Ημαθίας. Η κομματική οργάνωση της Ημαθίας ήταν από τις μαζικότερες και πιο πετυχημένες του ΠΑΣΟΚ στη Βόρεια Ελλάδα.

Την περίοδο 1987-1989 διετέλεσε Νομάρχης Καρδίτσας και στη συνέχεια εξελέγη βουλευτής Ημαθίας (1989). Από εκείνη τη στιγμή μέχρι το 2007 συμμετείχε και εκλεγόταν πρώτος βουλευτής του Ν. Ημαθίας σε έξι συνεχείς εκλογικές αναμετρήσεις. Το 2007 και το 2009 εξελέγη βουλευτής Β' Αθήνας.

 Κυβερνητικές θέσεις 
Έχει διατελέσει υφυπουργός Εμπορίου στην κυβέρνηση Ανδρέα Παπανδρέου το διάστημα 1994-1996 με υπουργό τον Κώστα Σημίτη, υφυπουργός Ανάπτυξης (1996-1999) και υπουργός Δημόσιας Τάξης (1999-2003) στις κυβερνήσεις του Κώστα Σημίτη. Ήταν μέλος του προεδρείου του Ευρωπαϊκού Σοσιαλιστικού Κόμματος το 1994-1996.  

Το 2009 τοποθετήθηκε υπουργός Προστασίας του Πολίτη, όπως μετονομάστηκε το υπουργείο Δημόσιας Τάξης, στην Κυβέρνηση Γεωργίου Παπανδρέου 2009, ενώ τον Σεπτέμβριο του 2010 ανέλαβε υπουργός Ανάπτυξης, Ανταγωνιστικότητας και Ναυτιλίας. 

Από τις 7 Μαρτίου ως τις 17 Μαΐου 2012 διατέλεσε υπουργός Προστασίας του Πολίτη.

Ο Μιχάλης Χρυσοχοΐδης έχει συνδέσει το όνομά του με τρεις περιπτώσεις που αφορούσαν τρομοκρατικές οργανώσεις, καθώς επί υπουργίας του στο Υπουργείο Δημόσιας Τάξης (2002), μετέπειτα Υπουργείο Προστασίας του Πολίτη (2010), εξαρθρώθηκαν τρεις από τις μεγαλύτερες τρομοκρατικές οργανώσεις που έδρασαν στην Ελλάδα, η 17 Νοέμβρη, ο ΕΛΑ και ο Επαναστατικός Αγώνας. 

Την 8η Ιουλίου 2019, μετά την ανακοίνωση του ως εξωκοινοβουλευτικού υπουργού Προστασίας του Πολίτη στην Κυβέρνηση Κυριάκου Μητσοτάκη, το ΚΙΝΑΛ ανακοίνωσε τη διαγραφή του, μαζί με αυτήν της Λίνας Μενδώνη, η οποία επίσης ανέλαβε υπουργικό χαρτοφυλάκιο (υπουργός Πολιτισμού) στην Κυβέρνηση Μητσοτάκη. Στις 31 Αυγούστου 2021 αντικαταστάθηκε από τον Παναγιώτη Θεοδωρικάκο ως Υπουργός Προστασίας του Πολίτη.

Στις 15 Οκτωβρίου 2021, ανακοινώθηκε ότι αναλαμβάνει θέση Ειδικού Συμβούλου, επικεφαλής του προγράμματος Εσωτερικής Ασφάλειας του ΕΛΙΑΜΕΠ.

Στις 3 Μαρτίου 2022 μετά από συνάντησή του με τον πρόεδρο της Νέας Δημοκρατίας, Κυριάκο Μητσοτάκη, ανακοινώθηκε η προσχώρησή του στο κόμμα.

Εξελέγη Βουλευτής Β2 Δυτικού Τομέα Αθηνών με τη Νέα Δημοκρατία στις Εκλογές του Μαίου και του Ιονίου 2023. Τον Ιούλιο του 2023, ο Πρωθυπουργός Κυριάκος Μητσοτάκης του ανέθεσε τα καθήκοντα του Υπουργού Υγείας. Στις 3 Ιανουαρίου 2024, ανακοινώθηκε ο ορισμός του ως Υπουργός Προστασίας του Πολίτη.

 Απόπειρα δολοφονίας 
Στις 24 Ιουνίου 2010 σώθηκε από βομβιστική επίθεση με ταχυδρομικό δέμα παγιδευμένο με εκρηκτικό μηχανισμό. 25-Ιουν-2010 Άρθρο στο in.gr: "Βομβιστική επίθεση με ένα νεκρό στο γραφείο του Μιχάλη Χρυσοχοΐδη". 

Η βόμβα ήταν τοποθετημένη σε ταχυδρομικό δέμα, το οποίο στάλθηκε μέσω των Ελληνικών Ταχυδρομείων με αποδέκτη τον Χρυσοχοΐδη25-Ιουν-2010 Άρθρο στο skai.gr : "Μέσω ΕΛΤΑ έφτασε η βόμβα". και σκότωσε τον υπασπιστή του υπουργού, Αστυνομικό Υποδιευθυντή Γιώργο Βασιλάκη, όταν αυτός επιχείρησε να ανοίξει το παγιδευμένο με βόμβα δέμα στον υπουργικό όροφο του μεγάρου της Λ. Κατεχάκη. Ο υπουργός την ώρα της έκρηξης βρισκόταν 10-15 μέτρα μακριά, σε διπλανό γραφείο.Online άρθρο στην ιστοσελίδα της εφημερίδα Έθνος  - Χρυσοχοΐδης: "Έχασα έναν αγαπημένο συνεργάτη". 25-Ιουν-2010 άρθρο στην εφημερίδα Ελευθεροτυπία: "Χτύπημα θανάτου στο αρχηγείο Χρυσοχοΐδη".

 Κριτική 
Στον Μιχάλη Χρυσοχοΐδη είχε ασκηθεί κριτική από κόμματα της αντιπολίτευσης για την παραδοχή του ότι ψήφισε τη δανειακή σύμβαση της Ελλάδας του 2010 χωρίς να την έχει διαβάσει. Τότε ήταν υπουργός Προστασίας του Πολίτη στην κυβέρνηση Παπανδρέου.

Έχει επικριθεί ακόμη για νομοσχέδιο που κατέθεσε στη Βουλή το 2020, ως υπουργός Προστασίας του Πολίτη στην κυβέρνηση Μητσοτάκη, για τις δημόσιες υπαίθριες συναθροίσεις. Τα κόμματα της αντιπολίτευσης, συνδικάτα εργαζομένων καθώς και άλλοι φορείς κατέκριναν το νομοσχέδιο, καθώς και η Διεθνής Αμνηστία δήλωσε πως οι διατάξεις του νομοσχεδίου «θα αποτελέσουν αδικαιολόγητη παρέμβαση στο δικαίωμα στην ελευθερία της ειρηνικής συνάθροισης». Το νομοσχέδιο υπερψηφίστηκε με τις ψήφους της Νέας Δημοκρατίας, του Κινήματος Αλλαγής και της Ελληνικής Λύσης.

 Παραπομπές 

 Εξωτερικοί σύνδεσμοι 

 Βιογραφικό του Μιχάλη Χρυσοχοΐδη στο υπουργείο Προστασίας του Πολίτη
 Βουλή των Ελλήνων, Τα μέλη
 Επίσημη σελίδα του Μιχάλη Χρυσοχοΐδη στο Facebook
 Επίσημη σελίδα του Μιχάλη Χρυσοχοΐδη στο Twitter
 Επίσημη σελίδα του Μιχάλη Χρυσοχοΐδη στο Instagram

Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές Β΄ Αθηνών
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Β2΄ Δυτικού Τομέα Αθηνών
Κατηγορία:Έλληνες υπουργοί Δημοσίας Τάξεως
Κατηγορία:Έλληνες υπουργοί Προστασίας του Πολίτη
Κατηγορία:Έλληνες υπουργοί Ανάπτυξης, Ανταγωνιστικότητας και Ναυτιλίας
Κατηγορία:Έλληνες υπουργοί Οικονομίας, Ανταγωνιστικότητας και Ναυτιλίας
Κατηγορία:Έλληνες υπουργοί Υποδομών, Μεταφορών και Δικτύων
Κατηγορία:Απόφοιτοι του Αριστοτελείου Πανεπιστημίου Θεσσαλονίκης
Κατηγορία:Έλληνες δικηγόροι του 20ού αιώνα
Κατηγορία:Νομάρχες Καρδίτσας
Κατηγορία:Έλληνες πολιτικοί του 20ού αιώνα
Κατηγορία:Έλληνες πολιτικοί του 21ου αιώνα
Κατηγορία:Δολοφονίες στην Ελλάδα
Κατηγορία:Απόπειρες δολοφονίας στην Ελλάδα